REGULAMENTUL (CE) NR. 1300/2007 AL COMISIEI
din 6 noiembrie 2007
de modificare a Regulamentului (CE) nr. 1622/2000 de stabilire a anumitor norme de aplicare a Regulamentului (CE) nr. 1493/1999 privind organizarea comună a pieței vitivinicole și de stabilire a unui cod comunitar al practicilor și al tratamentelor oenologice
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), în special articolul 46 alineatul (1),
întrucât:
(1)
Anexa V partea B punctul 3 din Regulamentul (CE) nr. 1493/1999 prevede posibilitatea derogării de la conținutul total maxim de aciditate volatilă pentru anumite categorii de vinuri.
(2)
Regulamentul (CE) nr. 1622/2000 al Comisiei (2) stabilește anumite norme de aplicare a Regulamentului (CE) nr. 1493/1999, în special cu privire la conținuturile totale maxime de aciditate volatilă la vinuri. În special, articolul 20 prevede că vinurile pentru care au fost stabilite derogări sunt menționate în anexa XIII la regulamentul respectiv.
(3)
Anumite v.l.c.p.r.d. spaniole, precum și v.c.p.r.d italian Alto Adige, care sunt vinuri preparate după metode speciale și cu o tărie alcoolică în volume totală mai mare de 13 % vol, prezintă în mod normal un conținut de aciditate volatilă care depășește limitele stabilite în anexa V partea B punctul 1 din Regulamentul (CE) nr. 1493/1999, fără a fi însă mai mic de 35 sau 40 miliechivalenți pe litru, după caz. Prin urmare, aceste vinuri ar trebui adăugate în lista din anexa XIII la Regulamentul (CE) nr. 1622/2000.
(4)
Regulamentul (CE) nr. 1622/2000 trebuie modificat în consecință.
(5)
Măsurile prevăzute de prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
Anexa XIII la Regulamentul (CE) nr. 1622/2000 se modifică în conformitate cu anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 noiembrie 2007.